钦定古今图书集成/理学汇编/经籍典/第055卷 > 刘牧易数钩隐图 > 《论中》
## 钦定古今图书集成/理学汇编/经籍典/第055卷 > 刘牧易数钩隐图 > 《论中》

《系辞》曰：“天一地二，天三地四，天五地六，天七地八，天
九地十，此乃五行生成之数也。天一生水，地二生火，
天三生木，地四生金，天五生土，此其生数也。如此则
阳无匹，阴无偶，故地六成水，天七成火，地八成木，天
九成金，地十成土。于是阴阳各有匹偶，而物得成矣，
故谓之成数也。”又曰：“天数五，地数五，五位相得，而各”
有合。此所以成变化而行鬼神，谓此也。又数之所起，
起于阴阳，阴阳往来，在于日道。十一月冬至以及夏
至，当为阳来。正月为春，木位也，日南极，阳来而阴往。
冬，水位也，当以一阳生为水数。五月夏至日北极，阴
进而阳退。夏，火位也，当以一阴生为火数。但阴不名
奇数，必六月二阴生为火数也。是故《易》称“乾贞于十
一月，坤贞于六月，来而皆左行。”由此冬至以及夏至，
当为阳来也。正月为春，木位也。三阳已生，故三为木
数。夏至以及于冬至为阴进。八月为秋，金位也。四阴
以生，故四为金数。三月春之季，土位。五阳以生，故五
为土数。此其〈阙四字〉也。又万物之本，有生于无，著生于
微。万物成形，必以微著为渐；五行先后，亦以微著为
次。五行之体，水最微为一，火渐著为二，木形实为三，
金体固为四，土质大为五，亦是次序之宜矣。刘氏与
顾氏皆以为水火木、金得土数而成，故水数成六，火
数成七，木数成八，金数成九，土数成十，义亦然也。今
详众贤之论，以天一至天五为五行之生数，则不释
所以能生之之义也；以地六至地十为五行之成数，
则不释所以能成之之义也。故学者莫洞其旨。盖由
象与形，不析有无之义也，道与器，未分上下之理也。
略试论之，《易》曰：“形而上者谓之道，形而下者谓之器。”
则地六而上谓之道，地六而下谓之器也。谓天一、地
二、天三地四，止有四象，未著乎形体。故曰“形而上者
谓之道也。”天五运乎变化，上驾天一，下生地六，水之
数也；下驾地二，上生天七，火之数也；右驾天三，左生
地八，木之数也；左驾地四，右生天九，金之数也；地十
应五而居中，土之数也。此则已著乎形数。故曰“形而
下者谓之器。”所谓象之与形者，《易》云：“见乃谓之象”，《河
图》所以示其象也；形乃谓之器，《洛书》所以陈其形也。
本乎天者亲上，本乎地者亲下。故曰：“河以通干出天，
洛以流坤吐地。”《易》者韫道与器，所以圣人兼之而作。
《易经》云：“河出图，洛出书，圣人则之。”斯之谓矣。且夫《河
图》之数惟四十有五，盖不显土数也。不显土数者，以
《河图》陈八卦之象，若其“土数，则入乎形数矣。”是兼其
用而不显其成数也。《洛书》则五十五数，所以成变化
而著形器者也。故《河图》陈四象，而不言五行，《洛书》演
五行而不述四象，然则四象亦金木水火之成数也。
在《河图》则老阳老阴少阳、少阴之数是也，在《洛书》则
金木水火之数也。所以异者，由四象附土数而成质，
故四象“异于五行矣。然而皆从天五而变化也。至于天数五，地数五，五位相得，而各有合焉”者，此备陈五
行相生之数耳。且五行虽有成数，未各相合，则亦未
有所从而生矣。故“天一与地六，合而生水；地二与天
七，合而生火；天三与地八，合而生木；地四与天九，合
而生金；天五与地十，合而生土。”伏牺而下，但乘其数，
至黄帝始名。〈原阙〉乙、丙丁也。今众贤以一阳生为水
数，二阴生为火数，三阳生为木数，四阴生为金数，五
阳生为土数。〈原阙〉说强配之也，则非天地自然之数
也。至于以微著为渐者，亦非通论，何哉？且以坚固言
之，则土不当后于金也；以广大言之，则火不当后于
水也。盖五行之质，各禀自然，偶合而生，相因于数。微
著之论，实非经旨矣。又若十一月一阳生，为奇数者，
谓天一动乎《坎》之中也；五月一阴生，为偶数者，谓地
二动乎《离》之中也；以六月二阴生为偶数。则未知所
出之宗也。